b"\n_START_ARTICLE_\nTigris\n_START_SECTION_\nReligion og mytologi\n_START_PARAGRAPH_\nI sumerisk mytologi er Tigris skapt av guden Enki, som fylte den med rennende vann._NEWLINE_I hitittisk og hurrisk mytologi kalles elven Aranzahs eller Aranzah (navnet er litt forskjellig p\xc3\xa5 de to spr\xc3\xa5kene), og floden ansees \xc3\xa5 v\xc3\xa6re en guddom. Denne elveguden var s\xc3\xb8nn av Kumarbi og bror til Teshub og Ta\xc5\xa1mi\xc5\xa1u. Kumarbi spyttet ut de tre s\xc3\xb8nnene slik at de havnet p\xc3\xa5 Kanzurasfjellet. Senere konspirerte Aranzah med Anu og Teshub for \xc3\xa5 \xc3\xb8delegge Kumarbi (Kumarbisyklusen)._NEWLINE_Tigris nevnes to ganger i Bibelen. I F\xc3\xb8rste Mosebok kalles elven Hiddekel, og nevnes som den tredje av de fire elvene som str\xc3\xb8mmer ut av Edens have. I Daniels bok mottar Daniel ett av sine syn der: \xc2\xabDen tjuefjerde dagen i den f\xc3\xb8rste m\xc3\xa5neden sto jeg ved bredden av Storelven, det vil si Tigris. Jeg l\xc3\xb8ftet \xc3\xb8ynene. Jeg s\xc3\xa5, og se! \xe2\x80\x93 en mann kledd i lin, med et belte av Ufas-gull om livet.\xc2\xbb_NEWLINE_If\xc3\xb8lge Epiphanius av Salamis (Ancoratus) har Tigris utspring i Paradiset. Han mente den forlot Paradiset som en underjordisk elv, for siden \xc3\xa5 dukke opp til overflaten igjen i Armenia. _NEWLINE_I Philostorgius' kirkehistorie har Tigris sitt utspring i Den hyrkaniske sj\xc3\xb8, som Driver med forbehold identifiserer som Vansj\xc3\xb8en."